Johan Botha is 'n Suid-Afrikaanse akteur. Botha se vertolking van die pa in David Eldridge se Festén (vertaal deur Hennie van Greunen; onder regie van Heinrich Reisenhofer) word allerweë as sy meesterwerk beskou. Hy is met die aktrise Lida Botha getroud. Die egpaar verskyn in talle TV- en rolprentproduksies en is vandag by al die Afrikaanse kunstefeeste vir hul Oupa en Ouma-stories bekend.
Johan Botha begin sy skool loopbaan by Laerskool De Kroon buite Brits, NW en het later verder skool gegaan op Lydenburg en sluit daarna as 'n akteur by die eertydse Truk aan. Hy was ook by die Goudstadse Onderwyskollege en Springbokradio betrokke. Deur die jare het hy in talle toneelstukke gespeel en deur die hele land getoer.
In die vroeë 1970's word hy die eerste hoof van toneel by Swaruk in Suidwes-Afrika (hedendaagse Namibië). Kort na sy terugkeer na Suid-Afrika begin hy vryskutwerk in Johannesburg, en veral by die SAUK, te doen. Hier volg TV-produksies soos Nommer Asseblief, Suidpunt Hotel, Ou Grote, Moord op die lug, Sand, Hagenheim streng Privaat en talle ander. Hy doen ook stemwerk en regie vir oorklanking en is gereeld in radioverhale te hoor. Hy het ook in stukke soos Faan se Trein en Festén gespeel.